Man vermink glo hondjies om hulle te verkoop | Netwerk24
Man vermink glo hondjies om hulle te verkoop
Deur Roshé Taka 03 Maart 2019 07:05
'n Man wat vermoedelik hondjies vermink om simpatie te wek om hulle te verkoop, is Sondag in Kaapstad in hegtenis geneem.
Flip Flop is een van die hondjies wat deur die verdagte vermink en verkoop is. Foto: Verskaf
Wayne Dyason, woordvoerder van Kaapstad se wetstoepassingsafdeling, sê die man is Sondag omstreeks 20:10 in Tuine in hegtenis geneem. Hy het 'n hondjie by hom gehad, maar dié is nie vermink nie.
Hy is by die Sentraal-polisiekantoor in Kaapstad aangehou, maar Dyason kon nie bevestig dat hy steeds in aanhouding is nie.
Dyason sê hy is vasgetrek nadat lede van die gemeenskap gekla het hy verkwansel verminkte hondjies.
Een van dié hondjies, wat Flip Flop gedoop is, se een agterpootjie is afgesny. 'n Vrou het hom by die verdagte gekoop en na die Kaap die Goeie Hoop-dierebeskermingsvereniging (DBV) geneem.
Mense het selfs op sosiale media belonings begin beloof vir inligting wat tot sy inhegtenisneming kan lei.
Belinda Abraham, woordvoerder van die Kaap die Goeie Hoop-DBV, het by navraag gesê hulle het verlede jaar twee dossiere aangelê teen 'n verdagte wat in dieselfde gebied hondjies vermink en verkoop het.
Die DBV het saam met wetstoepassers gewerk om dié persoon vas te trek.
Sover die DBV se kennis strek, is hy in die Polssmoor-gevangenis aangehou en in 'n stadium deur die hof vir sielkundige waarneming verwys.
Hulle weet nie wat verder van dié saak geword het nie en dis nie duidelik of die verdagte wat Sondag in hegtenis geneem is, dieselfde persoon is nie.